Alternativets grundlæggende ambition er, at Danmark går forrest i bevægelsen mod et bæredygtigt samfund.

Vi vil skabe et Danmark, hvor vores børn leger frit og trygt i en grøn og sund natur, har adgang til rent drikkevand, indånder frisk luft og har tiltro til deres fremtid. Hvor de slipper for en uværdig ulighed, spidse albuer i kampen for at følge med i hamsterhjulet og har en reel risiko for at knække over med stress, angst og depressioner.

I vejen for den ambition står den neoliberale økonomiske tankegang, der de seneste 30 år er blevet ophævet til sandhed på trods af at have spillet fallit – økonomisk, socialt samt for klimaet og miljøet. Tankegangen slæber os igennem krise efter krise, nedbryder ligheden i Danmark – men også globalt. Hvor end vi kigger hen, tyder det på, at en fortsættelse af den neoliberale kurs vil umuliggøre den bæredygtige bevægelse, vi vil skabe.